Nõukogu määrus (EÜ) nr 1459/1999,

24. juuni 1999,

millega muudetakse määrust (EÜ) nr 850/98 kalavarude kaitsest noorte mereorganismide kaitseks võetud tehniliste meetmete kaudu

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

(1) nõukogu 30. märtsi 1998. aasta määruse (EÜ) nr 850/98 (kalavarude kaitsest noorte mereorganismide kaitseks võetud tehniliste meetmete kaudu) [4] artikli 47 lõikes 1 on sätestatud, et hiljemalt ühe aasta jooksul pärast kõnealuse määruse jõustumist otsustab nõukogu komisjoni ettepaneku põhjal eeskirjade kehtestamise, mis käsitlevad nimetatud määruse kohaldamise kuupäeval kohaldatavaid võrgusilma suuruste kombinatsioone;

(2) selleks, et tagada võrgusilma suuruste kombinatsioone käsitlevate eeskirjade täitmine ning rohkem kui üht piirkonda või geograafilist piirkonda hõlmavate püügireiside tõhus kontroll ja järelevalve, tuleks püügipäeviku pidamise kohustust laiendada, nii et see hõlmaks neid kalalaevu, mis senini on nimetatud kohustusest vabastatud;

(3) seetõttu tuleks läbi vaadata määruse (EÜ) nr 850/98 artiklid 4 ja 15;

(4) määrust (EÜ) nr 850/98 tuleks muuta sellele vastavalt,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 850/98 muudetakse järgmiselt:

1) artikkel 4 asendatakse järgmisega:

"Artikkel 4

1. Iga I–V lisas nimetatud piirkonna või geograafilise piirkonna jaoks on, vajadusel olenevalt ajavahemikust, iga võrgusilma suuruskategooria püügiliigid need, mis on määratletud asjakohases lisas.

2. a) Püügireisil on keelatud kasutada rohkem kui ühte võrgusilma suuruskategooriasse kuuluvate veetavate püüniste kombinatsioone:

- piirkondades 1 ja 2 tervikuna, v.a Skagerrak ja Kattegat, ning vajadusel olenevalt ajavahemikust, kui kasutatavate püüniste võrgusilmade suurus ei ole vastavuses rohkem kui ühe VIII lisas sätestatud võrgusilma suuruste lubatud kombinatsiooniga, ja

- piirkonnas 3, v.a ida pool 7o 23′48″ läänepikkust asuv ICES IXa rajoon, kui kasutatavate püüniste võrgusilmade suurus ei ole vastavuses rohkem kui ühe IX lisas sätestatud võrgusilma suuruste lubatud kombinatsiooniga;

b) kõikides III, IV ja V lisas nimetatud piirkondades ja geograafilistes piirkondades, vajadusel olenevalt ajavahemikust, on püügireisil lubatud kasutada asjakohases lisas kindlaksmääratud võrgusilma suuruskategooriasse kuuluvate veetavate püüniste mis tahes kombinatsiooni;

c) kalalaevade kaptenid, kes püügireisil ei täida püügipäevikut vastavalt määruse (EMÜ) nr 2847/93 artikli 6 sätetele, ei või nimetatud reisil ühenduse kalastusvetes kasutada ühtki veetavate püüniste kombinatsiooni, kus on üle ühe võrgusilma suuruskategooria. Seda nõuet ei kohaldata püügireiside suhtes, mis toimuvad piirkondade 4, 5 ja 6 ühenduse kalastusvetes;

d) laevade pardal võib püügireisil olla sellistesse võrgusilma suuruskategooriatesse kuuluvate veetavate püüniste mis tahes kombinatsioon, mis ei vasta punktides a ja b sätestatud tingimustele, kui nimetatud püünised on soritud ja stoovitud kooskõlas määruse (EMÜ) nr 2847/93 artikli 20 lõike 1 sätetega. Kõiki eespool nimetatud sätete kohaselt sorimata ja stoovimata veetavaid püüniseid käsitletakse kasutusel olevatena;

e) kui üks kalalaev või mitu kalalaeva veavad ühel ja samal ajal rohkem kui üht võrku, peavad nende võrgusilmad kuuluma ühte ja samasse suuruskategooriasse;

f) selliste veetavate püüniste kasutamine, mille võrgusilma suurus on:

- alla 16 mm, on keelatud piirkonnas 3, v.a ida pool 7o 23′48″ läänepikkust asuvas ICES IXa rajoonis,

- alla 40 mm, on keelatud ida pool 7o 23′48″ läänepikkust asuvas ICES IXa rajoonis,

- alla 20 mm, on keelatud piirkondades 4 ja 5,

- alla 45 mm, on keelatud piirkonnas 6.

3. Kalalaevade kaptenid, kes ei täida püügipäevikut vastavalt määruse (EMÜ) nr 2847/93 artikli 6 sätetele, ei tohi püügireisil kalastada rohkem kui ühes I–V lisas nimetatud piirkonnas või geograafilises piirkonnas. Seda nõuet ei kohaldata laevade suhtes, mis kasutavad püügireisil ainult selliseid veetavaid püüniseid, mille võrgusilma suurus on vähemalt 100 mm.

4. a) Püügireisil, milleks kasutatakse rohkem kui ühte võrgusilma suuruskategooriasse kuuluvate veetavate püüniste mis tahes kombinatsiooni, on lossimine keelatud järgmistel juhtudel:

i) saak on püütud piirkondadest 1 või 2, v.a Skagerrak ja Kattegat, ning kõigi kasutatud püüniste võrgusilma suurus on vähemalt 100 mm, kui pardal hoitava saagi protsentuaalne koostis ei vasta X lisa A osas sätestatud asjakohastele tingimustele; või

ii) saak on püütud Skagerrakis ja Kattegatis ning kõigi kasutatud püüniste võrgusilma suurus on vähemalt 90 mm, kui pardal hoitava saagi protsentuaalne koostis ei vasta X lisa B osas sätestatud asjakohastele tingimustele; või

iii) saak on püütud piirkonnast 3, v.a ida pool 7o 23′48″ läänepikkust asuv ICES IXa rajoon, ning kõigi kasutatud püüniste võrgusilma suurus on vähemalt 70 mm, kui pardal hoitava saagi protsentuaalne koostis ei vasta XI lisa A osas sätestatud asjakohastele tingimustele; või

iv) saak on püütud ida pool 7o 23′48″ läänepikkust asuvas ICES IXa rajoonis, ning kõigi kasutatud püünise võrgusilma suurus on vähemalt 55 mm, kui pardal hoitava saagi protsentuaalne koostis ei vasta XI lisa B osas sätestatud asjakohastele tingimustele;

b) muudel juhtudel peab pardal hoitava saagi protsentuaalne koostis, mis on püütud mõnes I–V lisas nimetatud piirkonnas ja mis tahes võrgusilma suurusega püünistega, vastama asjakohases lisas sätestatud tingimustele.

5. a) Sihtliikide ja teiste liikide protsendimäära saamiseks liidetakse kokku kõigi pardal hoitavate või ümberlaaditud sihtliikide ja teiste liikide kogused, nii nagu on sätestatud I–V lisas;

b) pardal hoitavate sihtliikide ja teiste liikide protsendimäära arvutamise üksikasjalikud eeskirjad, mis on püütud püünise või püünistega, mida on üheaegselt vedanud rohkem kui üks kalalaev, koostatakse artiklis 48 sätestatud korras.

6. Liikmesriigid esitavad komisjonile aruande käesolevas artiklis, artiklis 15 ja asjakohastes lisades kehtestatud tingimuste kohaldamise kohta enne 31. maid 2001. Komisjon esitab nimetatud aruannete põhjal asjakohased ettepanekud. Nõukogu teeb ettepaneku põhjal otsuse enne 31. oktoobrit 2001."

2) Artikkel 15 asendatakse järgmisega:

"Artikkel 15

1. I–VII, X ja XI lisas sätestatud protsendimäärasid ületavaid püütud mereorganismide koguseid ei tohi lossida, vaid need lastakse enne seda merre tagasi.

2. Kogu püügireisi ajal ja pärast saagi sorteerimist on I–VII lisas määratletud sihtliikide osakaal pardal vähemalt pool nendes lisades osutatud sihtliikide miinimumprotsendist.

3. Kalalaevade kaptenid, kes peavad täitma püügipäevikut, tagavad, et I–VII, X ja XI lisas sätestatud sihtliikide miinimumprotsendid peab saavutama 24 tundi pärast püügireisi algust, ajaks, mil toimub püügipäeviku täitmine vastavalt määruse (EMÜ) nr 2847/93 artiklis 6 kehtestatud tingimustele.

4. Kui laev siseneb püügireisil uuesti I–V lisas nimetatud piirkonda või geograafilisse piirkonda, peab nimetatud piirkonnas või geograafilises piirkonnas püügireisi jooksul varem püütud ja pardal hoitavate sihtliikide miinimumprotsendid, nagu need on sätestatud I–VII, X ja XI lisas, saavutama kahe tunni jooksul."

3) X lisa asendatakse järgmisega:

X LISA

A. VÕRGUSILMA SUURUSTE TEATAVATE KOMBINATSIOONIDE KASUTAMISE TINGIMUSED PIIRKONDADES 1 JA 2, V.A SKAGERRAK JA KATTEGAT

1. Võrgusilma suuruste kombinatsioon: 16–31 mm + ≥1000 mm

Pardal hoitav või lossitav saak sisaldab vähemalt 50 % krevettide ja süvameregarneelide (Pandalus montagui, Crangon spp. ja Palaemon spp.) segu.

2. Võrgusilma suuruste kombinatsioon: 32–54 mm + ≥ 100 mm

Pardal hoitav või lossitav saak sisaldab vähemalt 20 % krevettide ja garneelide (Crangon spp. Pandalus spp., Palaemon spp., Parapenaeus longirostris) segu;

või

pardal hoitav või lossitav saak sisaldab vähemalt 50 % mereorganismide segu, mida I lisas on nimetatud võrgusilma suuruskategooriate 32–54 mm sihtliikidena, v.a krevetid ja süvameregarneelid (Crangon spp., Pandalus spp., Palaemon spp., parapenaeus longirostris), ning kuni 15 % I lisas sümboliga "y" tähistatud liikide segu.

3. Võrgusilma suuruste kombinatsioon: 70–79 mm + ≥ 100 mm

Pardal hoitav või lossitav saak sisaldab vähemalt 10 % mereorganismide segu, mida I lisas on nimetatud võrgusilma suuruskategooriate 70–79 mm sihtliikidena.

4. Võrgusilma suuruste kombinatsioon: 80–99 mm + ≥ 100 mm

Pardal hoitav või lossitav saak sisaldab vähemalt 50 % mereorganismide segu, mida I lisas on nimetatud võrgusilma suuruskategooriate 80–99 mm sihtliikidena.

B. VÕRGUSILMA SUURUSTE TEATAVATE KOMBINATSIOONIDE KASUTAMISE TINGIMUSED SKAGERRAKIS JA KATTEGATIS

Võrgusilma suuruste kombinatsioon ≤ 89 mm + ≥ 90 mm

Pardal hoitav või lossitav saak sisaldab vähemalt 10 % mereorganismide segu, mida IV lisas on nimetatud võrgusilma suuruskategooriate 70–89 mm sihtliikidena.

4) XI lisa asendatakse järgmisega:

XI LISA

A. VÕRGUSILMA SUURUSTE TEATAVATE KOMBINATSIOONIDE KASUTAMISE TINGIMUSED PIIRKONNAS 3, V.A IDA POOL 7o 23′48″ LÄÄNEPIKKUST ASUV ICES IXa RAJOON

1. Võrgusilma suuruste kombinatsioon: 16–31 mm + ≥ 70 mm

Pardal hoitav või lossitav saak sisaldab vähemalt 40 % garneelide, krevettide (Pandalus montagui, Crangon spp. ja Palaemon spp.) ja krabiliste segu,

või

pardal hoitav või lossitav saak sisaldab vähemalt 70 % mereorganismide segu, mida II lisas on nimetatud võrgusilma suuruskategooriate 16–31 mm sihtliikidena, v.a garneelid, krevetid (Pandalus montahui, Crangon spp. ja Palaemon spp.) ja krabilised.

2. Võrgusilma suuruste kombinatsioon: 32–54 mm + ≥ 70 mm

Pardal hoitav või lossitav saak sisaldab vähemalt 70 % mereorganismide segu, mida II lisas on nimetatud võrgusilma suuruskategooriate 32–54 mm sihtliikidena, v.a garneelid ja krevetid (Pandalus montahui, Crangon spp. ja Palaemon spp.).

3. Võrgusilma suuruste kombinatsioon: 55–59 mm + ≥ 70 mm

Pardal hoitav või lossitav saak sisaldab vähemalt 20 % krevettide ja garneelide (Pandalus spp., Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris) segu,

või

pardal hoitav või lossitav saak sisaldab vähemalt 60 % mereorganismide segu, mida II lisas on nimetatud võrgusilma suuruskategooriate 55–59 mm sihtliikidena, v.a garneelid ja krevetid (Pandalus spp., Crangon spp., Palaemon spp., Aristeus antennatus, Aristaeomorpha foliacea, Parapenaeus longirostris).

4. Võrgusilma suuruste kombinatsioon: 60–69 mm + ≥ 70 mm

Pardal hoitav või lossitav saak sisaldab vähemalt 60 % mereorganismide segu, mida II lisas on nimetatud võrgusilma suuruskategooriate 60–69 mm sihtliikidena.

B. VÕRGUSILMA SUURUSTE TEATAVATE KOMBINATSIOONIDE KASUTAMISE TINGIMUSED IDA POOL 7o 23′48″ LÄÄNEPIKKUST ASUVAS ICES IXa RAJOONIS

Võrgusilma suuruste kombinatsioon 40–54 mm + ≥ 55 mm

Pardal hoitav või lossitav saak sisaldab vähemalt 50 % mereorganismide segu, mida III lisas on nimetatud võrgusilma suuruskategooriate 40–54 mm sihtliikidena.

Artikkel 2

Käesolev määrus jõustub järgmisel päeval pärast selle avaldamist Euroopa Ühenduste Teatajas.

Seda kohaldatakse alates 1. jaanuarist 2000.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 24. juuni 1999

Nõukogu nimel

eesistuja

J. Trittin

[1] EÜT C 11, 15.1.1999, lk 9.

[2] EÜT C 177, 22.6.1999.

[3] EÜT C 138, 18.5.1999, lk 23.

[4] EÜT L 125, 27.4.1998, lk 1.

--------------------------------------------------